મહાત્મા ગાધી સ્વચ્છતા મિશન અંતર્ગત તા. 15 સપ્ટેમ્બરથી 2 ઓકટોબર સુધી સ્વચ્છતા પખવાડીયાની ઉજવણી કરવામાં આવે છે. જે અંતર્ગત સુરેન્દ્રનગર નગરપાલિકામાં ધારાસભ્ય ધનજીભાઈ પટેલ, પ્રમુખ વિપીનભાઈ ટોલીયા, મનોહરસિંહ રાણા, બચુભાઈ વેગડ, પાલિકાના સદસ્યો સહિત સ્વૈચ્છીક સંસ્થાના અગ્રણીઓ સાથે વેપારીઓ પણ ખાસ ઉપસ્થિત રહ્યા હતાં. જેમાં સુરેન્દ્રનગર શહેરને સ્વચ્છ બનાવવા માટે તમામ લોકોએ પ્રયાસ કરવા ખાત્રી આપી હતી. ત્યારબાદ સુરેન્દ્રનગરના સ્થાપક સુરેન્દ્રસિંહજીની પ્રતિમાને ફૂલહાર કરી તમામ છૂટા પડતા હતા. ત્યારે કોંગ્રેસના સભ્ય મહેબુબખાન મલેક, છેલાભાઈ ભરવાડ સહિતના લોકો સફાઈના મુદ્દાને લઇને પાલિકામાં દેકારો મચાવ્યો હતો. એક તરફ શહેરને સ્વચ્છ બનાવવાની વાતો થાય છે. ત્યારે બીજીબાજુ શહેરમા્ં સફાઈ ન થતી હોવા સાથે સફાઈનો સ્ટાફ પોતાની મનમાની ચલાવતો હોવાના આક્ષેપો કર્યા હતા. લોકોમાં સ્વચ્છતાની જાગૃતતા આવે તે માટે ખાસ કરીને ચિત્રસ્પર્ધા, ઘેર ઘેર ફરી કચરાના વર્ગીકરણની વિગતો આપવી, જેવા કાર્યક્રમો યોજાશે. આ અભિયાનમાં ખાસ કરીને સ્વૈચ્છીક સંસ્થાઓની મદદ લેવામાં આવશે.